The Metrical Dindshenchas, Volume 2
Rath Esa
Sund dessid domunemar,
iar tíchtain bruthmar báire,
ingen Echdach Aireman
ocus Étáine áine.
Esa ainm na h-ingine;
is di atá Ráth Esa;
cét cech míl cen timdibe
tucad lé, ba búaid m-bésa.
Midir dalta in find-ben-sin
fri h-ól fína ocus meda;
nói m-bliadna dond ingin-sin
i m-Brí Léith, láthar nena.
Tar cend Echdach Aireman
ruc Midir Étáin n-ólaig
a Fremaind, ciarb aire-glan,
co farcaib Banbai m-brónaig.
As-bert Codal crín-chossach:
"Ní écen dúib a fochmarc;
i m-Brí Leith ar fír-thossach;
é leth luidi for tochmarc."
La tóeb Echdach Aireman
lotar slúaig Érend áine
a Fremaind, ciarb aire-glan,
do thogail Brí Léith láine.
Nói m-bliadna 'con togail-sin,
nírbo romór a h-oibne;
Midir ocond fholaim-sin,
oc admilliud na h-oipre.
Iar togail in t-shída-sin
doluid cóica fer fuilngech,
(ropo delbda in díne-sin)
d'acallaim na ríg ruibnech.
Tuctha and dia cétáine
(ba scél n-irdairc rochúala)
do Echdaig i richt Étáine
tri cóicait ban, bríg búada.
Is díb-sin doróega-seom,
a ingin fír-glain fessin;
ba gó aní romáide-seom,
conid sí dál forsndessid.
'S í sin ruc Meiss m-Buachalla
máthair Conaire chélig;
ba dál amnas uachalla:
roselt for slúag n-ard n-Ébir.
Dia luid Eochaid atherruch
do thogail Brí Léith láine
tuc a mnái iar n-athelluch
ó Midir, monur n-áine.
Is andsin dorimgart-seom
a eneclaind for Midir
Eochaid fírén find-balc-som,
conosruc iar n-dáil dligid.
Is é-so in cetharda
doróegai Eochaid Airem,
co n-ilur drong decharda
co lín scíath ocus claideb.
Tóchur for móin Lámraigi,
fid for Brefni co feochra,
dichlochad más már-Midi,
ocus luachair for Tethba.
"A ingen domimgair-se"
ar Eochaid "ráid 'sind úair-se
ca dindgna dom dindgnaib-se
cosnotidnastar úaim-se."
Is andsin doróega-si
Ráith n-Ésa, fál fri find-blai,
suide asa saílfed-si
asnaccad na tri dindgnai.
Síd in Broga belgaig-se,
in tress dindgna cóir cétach,
Duma n-Giall is' Temraig-se,
Dún cáin Crimthaind i n-Étar.
Is andsin doridnacht-si
ó Echdaig, rád cen fhulla,
co cach neoch dorimgart-si,
co n-ilur a sét sunda.
Midir iar cúl mithisi
doluid imon dáil n-détla
co Echdaig doridisi,
imon caingin cóir cétna.
Gáid Midir in find-bile
'mo les n-dían 'mondernta
Sigmall mac a ingine,
fail i Síd noithech Nennta.
Ogniad ainm a máthar-som,
ingen-side do Midir;
nochon olc a láthar-som
cen descin cirt ná dligid.
Rucad Étáin aire-glan
siar, ciarbo tolcda in tustiu,
la cend Echdach Aireman,
co m-bói i Síd Nenta iar n-usciu.
Atá thiar in slóg-drongach
oc Sigmall, síd cen fhulla,
oc úa Midir mór-glonnach,
ocus ní thoracht sunda.
Brug Na Bóinde I
Cináed Ua Hartacán cecinit.
Án-sin a maig mic ind Óc,
fairsing do rót, rethaib cét:
forolgais mór flathe fír
d' aicme cech ríg immotrét.
Rotbrecai cach n-ingnad n-án
a chlár find-glan, fichtib slúag,
a thir férach fénach féig,
a iath n-énach n-indsech n-úag.
Tech mic ind Óc ós do dind,
rígda fót fri féle find:
taircet éim ós do lind duind
géill a sídib Érend ind.
Ingen Foraind fort lár luind,
cáin mál, ba molbthach in mind:
furri rolád in tor thall:
ní gann in nath ós a cind.
At-chíu lind find Féic na Fían
frit aniar, ní timm in gním,
co lá brátha, brígach bág,
meraid hi fán rátha ríg.
Lánamain contuiled sund
iar cath Maige Tuired thall:
in ben mór, in Dagda donn:
ní duaichnid a n adba ann.
Lecht in Máthai iarna guin
léir fort a Bruig, breccas graig:
is é a chnáim rochorbai in muir,
diatá Inber Colptha cain.
Sechi bó Boadain buain
ós grúaid a liac budi báin:
Termond ua Fían fedil féig
im réid airthir nemid náir.
Hi Fertai na Fáilenn fand,
is and romaíded in glond:
mór in gním n-úalle dorind
écht Find for féin Lúagne lond.
Génair inneot mellach mac
Cellach roslat leirg for lorc;
ba túalnge trebe, rotchacht,
conappad éc n-úalle fort.
A barc brainech na tor tromm,
tatbig trethan-tonn do dind:
otha Chrimthainn Niad co Niall
ba tu relec na fian find.
Fintan Feradach fecht fland
rothecht do thalmain in trom:
Tuathal Techtmar, triath ar cland,
foluing do land lechtach lom.
Fedelmed Rechtach it rím,
ba gein gleccach fri cech tóir;
nídat écruthach hit tír3,
focheil Conn cét-chathach cóir.
Ní thoracht Art, aidble uird:
immanaigtís luirg ar leirg:
rogab lige n-uachail n-ard
arg na láech i Luachair Deirg.
Ní thoracht Cormac cen lén:
déad na fírinne, rodfír,
rogab fos ós Bóind báin
forsin tráig ic Ros na Ríg.
Cairpre Lifechair fort lár:
Fiachu Sraptine rán réil:
Muiredach Tírech din Brí:
in rí Eochu athair Néil.
Ní thoracht Niall, nuall nad gó;
dirsan dó in rian rorá,
iar n-dul co h-Elpa fo secht
ro fes a lecht áit itá.
Iarsin tánic cretem glan
for Mag Fáil, bés nirbo rom,
co fail cách i reilcib noém
dia scarad fri cloén fri col.
Focheil cúane calma cáin
a mag mic in Dagda déin:
ná dernsat adrad Dé móir
andso dóib hitát hi péin.
Iatsom dimbúan, tussu búan,
immotréide cech slúag slán:
iatsom dosrogáeth a n-gáes, tussu fogéba áes n-án.
Bóand bale roglas réil
Mana sechut la Séil sláin
cenn indais ui úabrig úaib
Senbic a túaim immais áin. Án-s.
Congalach col-lí cond fían,
dían a buille, dond a dál:
is búale rán-tor co rian,
is cúane n-ard-chon, is án. Án-s.
Brug Na Bóinde II
Macnia Mac Oengusa cecinit.
A chóemu Breg, bríg nad bréc,
co rinnib reb, rígda in rót:
in eol dúib senchas cech thuir
fuil sund i m-Bruig mic ind Óc?
Fégaid in síd ar bar súil,
is fodeirc dúib, is treb ríg,
rogníth lasin Dagda n-dúr,
ba dín, ba dún, amra bríg.
Fégaid Imdai n-Dagdai deirg:
forsind leirg, cen galmai n-gairg;
rofer surge sóir iar seilg
fri mnái cóim cen meirg cen mairg.
Fégaid Dá Cích rígnai ind ríg
sund iar síd fri síd-blai síar:
áit rogénair Cermait cóem
fégaid for róen, ní céim cían:
Dia luid ben mic Námat náir
i n-dáil ar chend Dagdai déin,
ocus in cú in a díad,
ciarbo thurus cian do chéin:
Dia luid Midir a Brí Léith
fri tócbáil tréith, ba fó fríth:
co tuc mac ind Oc ónd áth
co scíath 'na scáth, ciarbo scíth.
Iarsain tucad, cialla cor,
in mac dia nói m-bliadna m-bil.
coa athair, ba cadla gair,
dia thaig cosin Dagda n-dil.
Dogníth ergnam leis dond ríg
isin tshíd, tre brégrad m-búan,
de atá, ní ceist cen rún,
Duma Treisc ar súil na slúag.
Iarsin dlomais Dagda dúr
asa dún, níb adba m-bróin,
co m-bái i n-Ochun, fecht co núaill,
iar n-othur slúaig, iar u-úair óil.
Ferta Escláim, érimm sruith,
a telctís cesta fir maith,
fót co m-balc-raind, gním cen chleith,
do mac Calpraind ba rót raith.
In eol dúib Derc m-Buailc bil
comarba fil immon mag,
asa n-ésib loimm lúath lib
a dig don tshlúag, fíad-glonn glan.
In eol dúib Lecht Cellaig crúaid
co núaill ellaig, erctha gáeth:
atbath tre beirt láechda lúaith,
dia m-bói thúaith for báeth-bla báeth.
In eól dúib Lecht Gabra ind ríg
Cinaeda cen galma gráin;
ruc búaid a siblachaib sréin
do réir mic Irgalaig áin.
A Cír a Currel na mná,
cia bale itá cechtar de,
méraid ó 'ndiu co tí bráth;
ní ba messu ar chách a n-gné.
Fégaid lib, ba bág cech báird,
ba fert fir áin, fuaim cen meirg,
fuirglid, is íath n-gáela gairg, 5
síd æda Lurgnig for leirg.
And dogníth rúamna dia thríath
for cúan-bla clíach ocus crích;
ba h-ed slóg-dígal na túath,
Mórrígan múad áitt i m-bíth.
In eól dúib tre gnímrad n-gnáth,
fri fáth fír-glan, fichtib tríath,
iath n-acht-glan i m-bátar scéith,
Carcar ind Léith i m-bái in Líath.
In eól dúib tre chátha cend
in glend i m-bíd Mátha mall?
robíth iar n-inriud slóg seng;
dogníth mór do imniud and.
Iarsin tictís, gním cen chleith,
ind ríg dia leith ó thír thoich,
do descin in Máthai múaid,
co cland cách fair crúaid a chloich.
Clandais Buide a liic laind
'sind raind forsmbíd Suide Find:
fácaib fiad churib na n-glend
a chend for Maig Murid mind.
Iarsin lotar Ulaid uill
Leth cubaid Cuinn ar a chend,
do gleic fri nert Máthai maill,
combrúithe a baill for Leicc Bend.
Doringned leo duma n-dúr
do múr for cnámaib in míl:
ba hé in coscur, fecht co núaill,
rothecht fri búaid ocus bríg.
Caisel n-Oengussa cen chol,
Airther n-Oenlussa rodlen:
mic Crundmáil forsndessid cin
dia n-essib mid corbo mer.
Forsin Róot rígda in gleó
in mic Óoc, cid dia m-bói?
dia robriss súil Midir múaid,
in fail úaib nech asidchói?A.
Inber n-Ailbine
A fhiru Muirid, miad n-gle,
do nach tuirim tailmire,
ráidfet frib im threbthus te
senchus n-áith-glec n-Ailbine.
Bái riam fri rót-bla rorá
uas Fótla cen fhodála:
ba lúam cech líg-druing fria lá
Rúad mac Rígduind rodána.
Riacht réim raith-roga cen raind,
dar muing maith mora moch-maill,
d'acallaim a charat Gaill:
ba réim rabalc co Lochlaind.
Luid tri nóithib, noithech glé,
ba soithech co sír-gairge:
sochtsat, duba domna de,
for formna na fír-fairge.
Femidset lúd as nach leth,
robo dúr in dron-fhuirech;
isin muir múad már cen meth
doluid Rúad rán roguinech.
O moslúi dia tairdbe tra
fairge dar sál sruth-sóeba,
fuair in sain-delgna rosná,
nói m-bain-delba biuth-chóema.
Ráidset ris tre gle-alt n-glan
ba h-ed fodroirgetar
a nónbur ban búadach bil
bá crúadach a n-indsaigid.
Fois nói n-oidche lasna mna
cen doirche cen dér-guba,
fon fairge cen tonna tra
for nói longa créduma.
Ciarbo h-alacht ben díb de
(robo malart mithise)
luid uadib cen chísal clé
co tísad afrithise.
O rafáid co muintir múaid
ráid fri tuintib a throm-shlúaig:
ba soalt sochlaind ní súail
co toracht Lochlaind lonn-gluair.
O rancadar dar sál sair
co n-ád is co n-oll-bladaib,
anait secht m-bliadna ar blaid
ic a charait comramaig.
Cechaing iarom Rúad na renn
tar srothaib, fial-mod fég-sheng,
anair dar muir tríath-glan tend,
co toracht íath-mag n-Érend.
Eismech robói in rí co recht,
nírbo deis-breth ná daig-bert;
cen dul co mná tar sruth slecht
in cruth cétna rothairngert.
Tan rogab triath-tuirid tess
i n-iath Muirid na mag-les,
co crúad-chalad, clú cen ches,
rochúaladar in arm-gres.
Amrán sin na m-ban-ón binn,
tria glan-rád n-glan-óg n-guth-binn,
ic tetarracht Rúaid co rinn
tar srúaim setal-balc sruth-glinn.
Seólsat curchán créd nad clé,
nír dub-chlár dér drongdige,
a nónbur garg grinn-gel glé
i n-Inber n-ard n-Ollbine.
Olc-gním rogene andsin
ben díb cen ere n-essil,
marbad maic Rúaid co m-blait bil
ocus a maic fodessin.
Erchor don mac mó cach cair
(ba treb-chol dó for talmain)
rolá amach tria cacad cain
conidn-apad cen anmain.
And as-bert slúag son-ard-se
rothecht Rúad rogarg rige
uili cen chond im glonn n-glé
"Ba h-oll, ba h-oll in bine!"
Desin atá, tairm cen tnú,
a h-ainm, ní do dailb didu,
na h-aba, nad celam clú,
feib adberam a fhiru. A F.
Mad ainm for maige, míad n-ait,
gairm cían cen chaire comraic,
ráitir ón tuiredach tailc
ó Muiredach mac Cormaic.
Nó mad ferr la tuaichliu tra
sell fri buaibthiu bladmara,
ráidfit buil-iath, bái nad ba,
ó Muiriath mnái Labrada.
Labraid Loingsech co n-úath alt
tadchaid9, túath toimsech tlacht-balc:
fi feb fuil-iath, fer co facht,
ba hí a ben Muiriath macdacht.
Muiriath mór rodlecht mo dú,
eo slóg roslecht a fidu:
tan rotríallad nírbo thrú,
mar adfiadar, a fhiru.
Ochan
Cinaed Úa Hartacán cecinit.
Déccid fera níthaig Néill
ós lettir déin díchmaig dúir:
sund for ur slige na slúag
rogab lige n-úar i n-úir.
Níall mac Echach, assa lecht,
luid fo shecht tar trethan tricht:
roreraig comarbas Cuind
co n-gaet ós muing mara h-Icht.
Dia ráid in drong dúr din múr
"Áil dún décsin ríg nondlig,"
atracht in mál súas iarsein,
in gein ba h-uallchu fo nim.
Eochu, ba h-ed ainm ind fhir
de Lagnib lir, lám co neim;
i tóeb Néill co n-gúalaind glain
sáidis fiad na slúagaib sleig.
Cid ruc in Lagnech inund
fri báig Saxan n-galbech n-gand
guin ind ríg dond imram oll,
ingnad glond dorigned and.
Tan nosticed cith nó chrúas
tócabtha súas, serig dúis:
ba fír flatha iar n-dáil báis:
maidm secht catha rena gnúis.
Fírían focul atbert Níall,
dia n-gaet forsin rian tria rún,
áitt i clanta ilad Néill,
co teilctís a n-géill for cúl.
Aire-sin roléicthea ass
dar gáeth-rian n-glass, trom a thress,
géill Saxan, ba mór-dál mass,
géill Fhranc, géill Rómán andes.
Lotar asin Temraig síar
fían a theglaig trelmaig tréin:
ba de bói iar m-baisse brón
Ochan mór muntire Néill.
Celebrais i n-Ochain aird
cách diaraile, aidble uird,
Lagin, Mumain, rodasní,
Connaicht, Ulaid, Fir Lí is Luirg.
Láech dosrimthais, ropu rí;
nírb fhand a chlí for bith-ché;
ba suail do Níall, nassad nin,
co toracht creitem dil Dé. D.
Rannsadar a maic iarsin
inis n-Airt, ba h-amra fir;
is dóib dobértar a n-géill,
céin beti neóil im gréin n-gil.
Dá Chonall, Eogan atúaid,
Fiachu, Cairpre, Mane mín,
Enna, ba h-óen-baile in tshlúaig,
gabais Lóegaire do ríg.
Rí dosrat fo thalman tói,
mairg na n-adrann for bith-ché!
rorand Muir Romur i n-dó
ba ar omun tuaithe Dé.
Cland maic Cairne, cengta róe,
diamtís umle imalle,
ar imad óc ocus ech
nísfórfed nech acht mac Dé.
Luid sair dia n-éis, arm-char clí,
Dathí, ba talchar fria ré;
nírb fhand a chomul for cóe
rorand in domun indé.
Ua as dech ós grían glan a gné
rochin ó Níall, násad n-glé,
Colum Cille rogab h-Í
búaid fir bí fil i tig Dé. D.
Mide
Aed Úa Carthaig cecinit.
Mide magen na marc mer,
slige forsmbíd Art Oen-fher,
lerg lán lainne Lugdech luid,
clár clainne Chuind is Chobthaig.
Cid diatá Mide ar in maig,
fine síl Chuind chét-chathaig?
cia gass glúair garg, glan in mod,
cia h-arg ó fúair ainmnigod?
Mide mac bruthmar Bratha
meic dirmannaig Deatha,
co roatái tenid n-diamair
ós chlaind Nemid nert-giallaig.
Secht m-bliadna lána ar lassad
don tenid, ba trén-assad10,
corscáil gairge in tened trell
tar cethri h-airde h-Érend.
Conid ón tenid-sin tra,
(ní banfót ní h-immarba)
condlig a sír-chennach ind
cach prím-thellach in Érind.
Condlig a chomarba cain
maige Midi medar-glain
miach móeth-bleithe la muic find
cacha h-óen-cleithe in Érind.
Co roráidset, nír sním súail,
drúide h-Érend i n-óen-úair,
"Is mí-dé tucad dún tair,
dorat mí-gné d' ar menmain."
Corthinól Mide cen meth
drúide h-Érend i n-óen-tech:
co tall a tengtha, túar n-garg,
a cendaib na n-drúad n-dron-ard.
Co rosadnaicc fo thalmain
Uisnig Midi mór-adbail,
co n-dessid ar a tengthaib
in prím-shúi 's a phrím-shenchaid.
Gáine ingen Gumóir glain,
muime Midi mid-chartchaig,
ba ferr cach mnái, ciarbo thúi,
ba sái ba fáith ba prím-drúi.
Co n-erbairt Gáine co n-úaill
re Mide cosin mór-búaid:
"Is ós neoch rosníad ar tech
conid deseo bías Uisnech."
Uisnech ocus Mide múad
asngabar h-Ériu arm-rúad,
feib adfét in suíde snas,
is é sin a dind-senchas.
Dín, a Dé, Aéd úa Carthaig
ar iffern co méit anfaid:
dia d' iráil a gréssa glé
for ríg mid-charthach Mide.
Druim n-Dairbrech
Fulartach cecinit.
Cid diatá in druim Druim n-Dairbrech?
ba mór lá rathuill teglach;
rem dán at-chím co cuimnech
clár buidnech mar thír Temrach.
Druim n-Dairbrech is dún álaind,
múr gainmech fo thuind tóeb-sheing;
láid baird bas greimm ria glé-raind
fégaim din beinn aird óebind.
Druim n-drech-shlemon na n-dath-bord,
cuing leth-remor 'na leth-leirg,
port mar Raigne na rath-bard,
múr cath-garg Dairbre drech-deirg.
Dairbre drech-derg mac Lulaig,
ba prap sreth-chelg iar Samain,
mac Ligmuine co leraib,
irlaime im debaid danair.
Fidgai Fochmaind is Gaileoin
niptar moch-maill dia lán-réir:
Firbolg, is Domnann dírím,
ba sír-mín gairbe i n-gád-méin.
Fine Chrecraige ind úr-óir
Gúmóir Brecraige bán-áir,
Mendraige Dairbre dúan-fhéil,
ba búan-léir gairbe grán-áig.
Tuc Tuathal na ferg fuillid
do Dairbre derg 'mon grellaig
maidm immach dar cach mongaig,
cath Commair gairb ós glennaib.
Dairbre drech-derg 'con drumain
ní 'rondegtherb ria dremmaib:
Tuathal cosin grúaid glonnaig
dia chongaib chrúaid rochengail.
Tuathal Techtmar in mílid,
mór a recht-blad dar rígaib:
docer Dairbre co n-dúanaib
dia thúagaib, aidble ind ídail.
In cnocc-sa catha in chomlaind,
a éicsiu datha derbaim:
maith dia fhir in lá labraim
d'fhaglaim cid diatá in deg-druim.
Lagin I
Rohort in rigrad 'moa ríg,
(ba gním olc, ba domna h-ír);
loisc Loingsech Móen, méit gaile
Cobthach Cóel mac Ugaine.
Ba Túaim Tenbath cosin olc
in ríg-dind rán, in rochnocc,
cornoirg Labraid, lán n-gaile,
diarchuir ár a maccraide.
O rohoirged, is é a fhír,
Cobthach cóel, a thrichait ríg,
corgénair mac mór Maire
cóic cét bliadna bith-glaine.
Ba tossach glíad is gaile
pían Chobthaig for Lóegaire;
de dorochair Cobthach Cairn
la h-úa Lóegaire lond-gairb.
Luidset dond orgain for sét
Labraid, Dubgaill trichat cét,
'na congaib ágmair assaid,
cona lágnib lán-glassaib.
O na laignib-sin ille
rogairit Lagin Laigne:
la Loingsech Móen, co méit olc,
Cobthach Cóel ba díb rohort.
Meraid 'ca chlaind co tí bráth,
corob cocad ríg rognáth:
Oilill Lóegaire do lot
la Cobthach Cóel cétna h-ort.
Lagin II
Labraid Loingsech, lór a lín,
lasrort Cobthach i n-Dindríg,
co slúag lagnech dar lind lir,
díb roainmnigthea Lagin.
Tuaim Tenba a ainm riasin
cnuicc in' rogniad ind orgain:
is Dindríg óshin ille,
ó marbad na rígraide.
Da cét ar fhichit chét n-Gall
co lagnib lethna leo anall:
de na lagnib tuctha andsin,
de atát Lagin for Lagnib.
Sliab Bladma
Fulartach cecinit.
Blod mac Con maic Caiss clothaig
maic Uachalla ilchrothaig
romarb Bregmáel, gobaind glain
Cuirchi maic Snithe snámaig.
Cuirche cendmar, ba rí rot
for Medraige is for Herot;
is lais ná fúair fóesam fír
Blod mac Con meic Caiss clothmín.
Cechaing 'n a luing, láthar n-glé,
ó Bun Gaillme glan-úaire,
ó Áth Clíath in Herut uill
cosin n-Áth Clíath i Cualaind.
Dolluid iarum iar lín chor
co Ross Náir maic Eidlicon,
co roselb i sain-rainn son
in slíab dianid bunad Blod.
Atbath fer find, figed gail,
i Sléib Bladma, blad adbail,
Blad mac Bregoin, buidnib tor,
do thám i Sléib bledaig Blod.
Aliter Nó 's ó mac Bregoin borrfaid
Sliab Bladma co m-ban-tolcaib;
a tarba ní cian ó crad
in slíab mar tarla ó trén-Blad.
Nó bleda mara nar mall,
bíasta, ruiseda a n-anmand,
tánic fo thalmain na treb,
conid uatha atá Sliab Bled.
Blod mac Con meic Caiss clothmín
romarb buachaill Bregmáil báin,
gobann Cuirchbi meic Sníthe,
rogab ac Ross Tíre Náir.
Fid n-Gabli
Find cecinit.
Inmain dam in Gabol glan
tuc forom for fid flescach:
ní'r dáig luaige co logud,
rogáid uaid a ainmnigud.
Tarclam Ainge grinne n-glan
cen taidbe fri tinsanad:
cach crand cen timme ria thúr
isin grinne buc barr-úr.
Drochta dogníd dia ingin
ós gním ochta aird-inbir:
ní shiled cen lán mara:
nodiled dál n-óentama.
Is é dafall, forum sceóil,
Gaible Glass mac Ethedeóin;
dafarlaic cen lúag n-astair
a Beluch fhúar Fhualascaig.
Rogab foss ic finib Flaind:
dligid a doss a derb-chaill
fer rotháid is rothall tair:
ic mnáib cach amm rop inmain.
Mag Life
Life luchair, leór do blaid,
ingen Channain chét-churchaig
fuair gairm n-gaire il-lóg astair
ainm in ma ge, is mór-ascaid.
Tuc ascaid togaide tig
dálem Conaire chélig
d' ingin Channain cét codal
Deltbanna dét drech-sholam.
Lámnad roloit Lifi laind
i Purt Ágmar i n-Áraind:
ruc mudaid mac Druchta de,
di chumaid lór láech-Life.
Berba
In Berba búan a bailbe,
saiges dar slúag sen-Ailbe;
is fis fedma fáth dia fail
Berba, bláth cech blad-focail.
Ni fuailfed focheird inti
luaithred Mechi mór-millti:
rosbalb rosberb cen athbach
salchur serb na sen-nathrach.
Nathir fo thrí focheird cor
tathig in m-beirg dia bronnud:
cnáifed dia álaig óg n-ell
slóg sádail na sen-Érend.
Aire-sin romarb Mac Cécht:
ba fotha garb din glan-echt,
dia chosc co búan din bronnud
ós cach cúan, din chomlongud.
Eól dam a lecht leth rolá
fert cen tech is cen tuga:
a lúaith olc cen áib n-enga
fofúair socht i sáer-Berba.
Moin Gai Glais
Culdub mac Déin dia Samna
luid hi céin, in cath-amra,
do chuingid chomraic óen-fhir
co Fidrad fíal forfáilid.
Desin dorochair Fidrad
d'imairiuc na trén-bidbad:
aided Fidraid féig iar feirg
do láim maic Déin daiger-deirg.
Gae Glass úa Loga na lecht
ba mass, fri fola frithbert:
bái leis sleg taith fri tola
dorigne Aith án-goba.
Is é ba nia Fiachach féil
úa Loga liamna lonn-géir:
ba greit gáid cen díl im dul:
dia láim dorochair Culdub.
Faffand
Fulartach cecinit.
Broccaid brogmar co n-gním gíall
do chiniud gorm-glan Galían,
dó ba mac Faifne in file,
ní gó taithme tiug-mire.
Ba hí máthair in maic maiss
Libir ind láthair lond-braiss;
ingen dóib in dían dírmach
ind Aige fhíal il-gnímach.
Oll-mass in cethrur cáem cass;
ba clethchur sáer co sognass;
athair is máthair co n-áib,
ingen is bráthair bláth-cháin.
Tucsat na siabra side–
nír gním tiamda téithmire–
delbsat i n-deilb láig allaid
Aigi sáir co serc-ballaib.
Roshír h-Érinn or i n-or
re cach n-albín rúad rogor,
corchúardaig Banba m-brethaig
co calma fo chaém-chethair.
Tarnic a gním is a gal,
fríth sund co sír a sernad;
tucsat i m-brianna i m-bine
fianna Meilgi Imlige.
De-sin atá Aige úar
for sruth in maige, mét snúad;
ó roscráided cen chuiscle,
rosdáiled ar dían-uisce.
Sruith-lind sin cen bás co bráth,
snás dar Lifi co lond-gnáth;
mad t'aire13, ní tairm cen taig,
Aige a h-ainm in cach inbaid.
Moslúi síar inna shide
in drúi dían in deg-fhile,
d' ainmed ríg Beirre co m-blaid,
Meilge maic Cobthaig cundail.
Fúacrais ar in ríg co recht
anim is on i n-óen-fhecht,
's aithis fri sír-gail setbad
i n-dígail a deg-shethar.
Dorochair in file féig
dind fhochaind amnais acbéil;
romairned co sír segma
ar ainmed ríg ro-Themra.
Rocúrad rosedlad se,
rodedlad fri doenmige;
for Faffaind na fían fergach
fúair grafaind dían díbergach.
Rosgáid im ascaid andsin,
áitt im-masclaig in mílid;
combeth fria gairm–gním n-guba–
a ainm sír in sen-duma.
Is eol dam fri tibri tra
aided Libri is Broccada;
ní h-amdarc in fáth dia fail
ráth in' roadnacht Broccaid.
Almu I
Almu Lagen, les na Fían,
port ragnathaig Find fir-fhial,
dorala sund a slicht sain
inní d'atá Almu ar Almain.
Almu ainm ind fhir rosgab
re lind Nemid na nert-blad;
marb thall sin tilaig úane,
do thám opund oen-uaire.
Almu rop alaind in ben
ben Nuadat móir mic Aiched
rachunig, ba fír in dál,
a ainm ar in cnocc comlán.
Nuada drúi ba duni garg;
darónad leis dún dronard;
racomled leis almu i n-aill
don dún ule ar n-a thoraind.
Oen-gel in dún, dremne drend,
mar nogabad áel h-Erend; dond alamain tuc d'a thaig,
is de atá Almu ar Almain.
Tadc mac Nuadat, nertaid gail,
drúi Cathair Moir cu mór-blaid,
dó rafhacaib a athair
Almuin cona h-ard-rathaib.
Ingen gnoach oc Tadg thrén,
darab ainm Murni mun-cháem;
rocunged o Chumull in ben;
rosérastar Tadc taeb-gel.
Rasuc Cumull ar écin,
ingin Taidc, cer gním étig;
bliadain can chert is can chlód
do Murni ic Cumull chath-mór.
Cíís Tadc cu trén-athach
re Cond calma cét-chathach,
ronimderg, adbul in t-olc,
ronglám, ba mór in mudocht.
Focairther o Chund chalma
do Chumull facbáil Banba;
corchurset cath Cnucha thall,
co torchair re Cond Cumall.
Nói tráth re cur in chatha
darónad fer in ratha
re hingin Taidc in táeib-gil,
darronad Find fír-fhennid.
Luid Murni ar marbad a fir,
cu ránic Almain n-oen-gil;
ba caintech cumthach rabáei;
nirbo dethbir don deg-mnái.
Alaind bái in rígan cu rath,
ocus si tháeb-lán torrach;
rafhocair Tadc, mór in mod,
a marbad am-mudugod.
Roraid Cond co nhgili glacc:
"Ba ferr lim co m-béra macc,
inund máthair cor-rathaib
do Chumall is do m'athair."
Diultaider ic Taidc co trén;
do Murni ba domna dér;
ar nírlam a labrad,
am-milliud, nó am-moch-marbad.
Dolluid co Temair find Fail
Murni muin-chaím cnis coroiarfaig do Chund can chol
a h-imthús a h-ordugod.
"Imthig-siu," ar Cond, "is ced lind
co Fiacail Fí mac Conchind
der-fiur Cumaill tall istaig
Bodmall B".
Dolluid co Temraig Margi
Murni mun-chaim cu n-ardi;
Conla gilla Chuind can chol
ca d'a ordugod.
Ba faelid ria in gilla grind
in Fiacail Bi mac Conchind,
ba fálid Bodmall cu becht,
ba faelid uile in t-airecht.
Arsain rucad Find febda
rí na Fian, mór a menma;
nói mhbliadna fichet mod tend,
rop é rig-fhénnid h-Erend.
Cungis Find ar Tadc na tor
íc Cumull móir do marbod
cath can chardi dó, can dáil,
nó comrac oen-fhir d'fhagbáil.
Tadc uair nir thualaing catha
i n-agaid ind fhir-fhlatha,
rofhacaib leis, ba lór dó,
mar robái uile Almó. A.
Almu II
Almu robo cháem dia cois,
ingen Beccáin brat-sholois,
ben Iuchna na cíab, cét crod, ó r' iarr Almu ainmniugod.
Mór dia búadaib, dia buidnib,
dia slúagaib, dia sen-bruidnib,
rofes co fonnmar a clú,
dia n-apar ollmar Almu. A.
In tan musdáiltís 'n-a dáil
fian mic Cumaill enech-náir
bat forud fer n-garg im gú,
ropat all ard a Almu. A.
O thictís a h-esair áin
Clanna Bresail in buan-áig
fri toisc sóid tar Segsa snu,
br>almain dóib in deg-Almu. A.
Alend
Alend óenach diar n-ócaib,
ráth Airt cona ríg-rótaib,
fertas búada for a blai,
conosfuair Fál mac Fidgai.
Fert in' rochland Conchend clí
mac Fergnai, fer co find-lí,
lerg-luam Lugdach, letrad cailc,
forad ba Setnai síthbaicc.
Brug forsmbíd Messdelmond dúr,
leis conuargbad a ard-múr;
is d' a brunnib attib dig
Mess Scott Scegra di Laignib.
Faithche Ruamaind, ruamnad rind,
co falgib flatha forfhind,
tír chadla, cathir crichid,
grianán i m-bíd Andrithir.
Ferand Fergusa fairge,
orba uais co n-imarde,
flesc Find maic Rossa rebaig,
ríg-dinn Bresail Bregamain.
Luchdond letrad lecne líach
ótá Gabrán co Áth Clíath,
i Fáil Segi snáad lind,
ba garga a gluind im Alind. A.
Bethir bethrach, breó co n-gail,
lepad luithech do láechraid,
fri ré Niad Corb, calma cend,
ba h-adma alma Alend: A.
Carpat Catháir, comrar sét,
tailc rothairmchell triathu trét,
lúad cech medra, monur n-glé,
ard-rí Emna is Alinde: A.
Fidchell Fhiachach, búadach rí,
dracon daigrech, dron a chrí,
ruamnais tria rígu rinne,
nenaisc níthu Alinde: A.
Brí Bresail beólaig fri gail:
leis ba Tuaim Tenbad Temair:
rí gorm for gabru grinne
rochroth armu Alinde: A.
Sruthar saeglond nodassaig,
Segsa snás a Síd Nechtain;
Life, luathem a linne:
tibit tulmag Alinde. A.
Triar trén-fher, trialla clas,
Buirech, Fiach is Aururas,
it é cen meth, monor n-glé,
acclaidset múr nAlinde. A.
Buirech focheird uad do ráith
dar in múr, nírbo rothláith,
ail focheird dia riged rind
conid hí 's ail i n-Alind. A.
Robái sund ben balla14,
ingen Lugdach loech-banna,
fria gairm nirbo dirgna dremm,
diarbo ainm rígda Alend. A.